‘Ons is nie kwaad nie, kom huis toe’, pleit ma by vermiste tienerMartin “Leo” Stander van Brakpan word sedert Dinsdagoggend vermis. (Foto: Verskaf) “Ek wil net hê hy moet weet ek is nie kwaad nie. Ek wil hom help.” Só het ŉ bekommerde Charlene Stander Woensdag aan Maroela Media gesê nadat haar tienerseun, Martin (16), Dinsdagoggend spoorloos verdwyn het. Martin, ook bekend as “Leo”, is ŉ leerder aan Hoërskool Die Anker in Brakpan. Stander sê sy en haar man, Riaan, het Martin Maandagaand oor sy swak skoolrapport aangespreek. Sy het gevolglik ook sy selfoon van hom weggeneem. Martin het ŉ paar uur later by sy kamervenster uitgesluip en oor die muur gespring. Stander sê sy het ongeveer 01:45 wakker geword toe Martin hul kamerdeur oopmaak sodat die huishond kon ingaan. Martin “Leo” Stander van Brakpan word sedert Dinsdagoggend vermis. (Foto: Verskaf) Sy vermoed egter dat hy sy selfoon wou kry, maar dit gelos het toe sy wakker word. “Veiligheidskameras van die mense wat oorkant ons woon, dui aan dat Martin omstreeks 02:00 by die bure langs ons se erf uitgegaan het. “Ons het geen idee waar hy kan wees nie. Hy is nie street wise nie en weet niks van straatlewe af nie.” Stander sê hulle was ook by die vulstasie net agter hul huis, waar hulle meegedeel is dat Martin so 02:10 daar was om ŉ Monster-energiedrankie te koop met die R100 wat hy by sy pa gevat het. Hy het glo ook vir die petroljoggies gevra of hulle ŉ Uber van hul selfone af na Springs kan bestel, maar hulle het gesê hulle kan hom nie help nie. “Ons ken nie eintlik iemand in Springs nie en het ook nie familie daar nie. “Ek dink in elk geval nie hy sou regkom met ŉ Uber nie, want hy nie genoeg geld by hom nie. Ek is sterk oortuig hy is te voet.” Martin “Leo” Stander van Brakpan word sedert Dinsdagoggend vermis. (Foto: Verskaf) Stander sê dis moeilik om met sekerheid te sê of Martin dalk aan depressie ly en of hy net ontsteld was. “Hy kommunikeer glad nie. Hy het wat ek noem ŉ poker face. Wanneer ek hom vra, sê hy net altyd ‘alles is oukei’. “Ek wil hê hy moet weet ek is nie kwaad nie. Ek wil hom help. Ons is lief vir hom en is bekommerd oor hom. Hy moet huis toe kom sodat ons hom kan help.” Martin is intussen by die polisie as vermis aangemeld en verskeie organisasies wat met die opsporing van vermiste persone help, het ŉ kennisgewing met inligting van Martin op sosiale media gedeel. Hy het ten tyde van sy verdwyning ŉ swart T-hemp met wit grafika op aangehad. Martin is 1,85 m lank, met bruin oë en blonde hare. Hy weeg sowat 75 kg. Martin “Leo” Stander van Brakpan word sedert Dinsdagoggend vermis. (Foto: Verskaf) Enigiemand met meer inligting oor waar Martin moontlik kan wees, kan die Brakpan-polisie by 011 744 4940 skakel. Shanley Maree, van die organisasie SA Search and Rescue, kan ook by 074 402 7542 gekontak word.